Za omejitev dviga povprečne globalne temperature pod 1,5 °C bo treba v prihodnjih desetletjih močno zmanjšati svetovne emisije toplogrednih plinov. Da bi to dosegli, moramo najprej izboljšati učinkovitost naših stavb, načinov prevoza in industrije, preiti na krožno gospodarstvo in množično povečati uporabo obnovljivih virov energije. Drugič, reciklirati moramo ogljik iz tokov odpadkov, trajnostnih virov biomase ali neposredno iz ozračja, da bi ga lahko namesto fosilnega ogljika uporabljali v sektorjih gospodarstva, ki bodo neizogibno ostali odvisni od ogljika, na primer s pomočjo zajemanja in uporabe ogljika in trajnostnih sintetičnih goriv. Hkrati bo treba, kot je poudaril tudi Medvladni panel za podnebne spremembe (IPCC), vsako leto zajeti in odvzeti vse večje količine CO2 iz ozračja z dejavnostmi sekvestracije ogljika v kmetijske površine in odvzemov v industriji, da bi dosegli cilj podnebne nevtralnosti do leta 2050, ki je določen v evropskih podnebnih pravilih. Za dosego tega cilja bi morali naravni ekosistemi in industrijske rešitve prispevati k odvzemu več sto milijonov ton CO2 iz ozračja na leto. V ta namen je v sporočilu Komisije o trajnostnih ogljikovih krogih poudarjeno, da je treba omogočiti poslovni model, ki upravljavce zemljišč nagrajuje za sekvestracijo ogljika ob doslednem spoštovanju ekoloških načel („sekvestracija ogljika v kmetijske površine“), in vzpostaviti notranji trg EU za zajemanje, uporabo, shranjevanje in prevoz CO2 iz industrije s pomočjo inovativnih tehnologij.

V tem okviru ta pobuda uvaja regulativni okvir za certificiranje odvzemov ogljika. Velika večina (89 %) deležnikov, ki so sodelovali v javnem posvetovanju (na katerega je prispelo 400 odgovorov in 140 dokumentov s stališči), se je strinjala, da je „vzpostavitev zanesljivega in verodostojnega sistema certificiranja odvzemov ogljika prva bistvena odskočna deska za doseganje neto prispevka iz odvzemov ogljika v skladu s ciljem EU glede podnebne nevtralnosti“. V poročilu o oceni učinka so ocenjene možnosti politike za tak okvir EU za certificiranje z namenom reševanja treh glavnih težav, ki vplivajo na prihodnji razvoj odvzemov ogljika.

Prva težava je, da je težko oceniti in primerjati kakovost odvzemov ogljika, kar potencialnim financerjem odvzemov ogljika povzroča visoke stroške iskanja. To je tipično „nedelovanje trga“, ki povzroča tveganje, da bo finančna podpora namenjena dejavnostim odvzema ogljika, na katere se ni mogoče zanesti kot na učinkovite blažilne ukrepe. Ta težava ima dva vzroka. Prvi vzrok je dejstvo, da je certificiranje odvzemov ogljika veliko manj pogosto kot certificiranje zmanjšanja emisij; vključuje tudi več metodoloških izzivov in različne sheme certificiranja predlagajo različne metodologije za količinsko opredelitev skupnih in dodatnih odvzemov ogljika, spodbujanje dolgoročnega shranjevanja ogljika in vključitev širših trajnostnih učinkov (npr. biotske raznovrstnosti) dejavnosti odvzema ogljika. Drugi vzrok je, da rešitve odvzema ogljika (tj. rešitve shranjevanja ogljika v geoloških formacijah, kot so bioenergija z zajemanjem in shranjevanjem ogljika ali neposredno zajemanje in shranjevanje ogljika v zraku, sekvestracija ogljika v kmetijske površine in izdelki, ki shranjujejo ogljik) predstavljajo različne izzive za certificiranje in so zelo raznolike glede na njihovo zrelost, stroškovno učinkovitost in povezane stroške spremljanja.

Da bi rešili to težavo, je cilj te pobude zagotoviti kakovost vseh odvzemov ogljika, certificiranih v EU, z metodologijami certificiranja, ki so prilagojene specifičnim okoliščinam različnih rešitev odvzema ogljika. Komisija v ta namen predlaga standard kakovosti EU za certificiranje odvzemov ogljika v skladu s štirimi merili kakovosti: količinska opredelitev, dodatnost in referenčne vrednosti, dolgoročno shranjevanje in trajnostnost. Predlagana uredba navaja dobre prakse za vsako od teh meril na podlagi ustrezne zakonodaje, hkrati pa priznava, da se bodo bistveni elementi za obravnavo meril kakovosti pri različnih rešitvah odvzema ogljika razlikovali. V drugem koraku bo treba razviti podrobne metodologije certificiranja za izvajanje meril kakovosti pri različnih dejavnostih odvzema ogljika. V tem koraku bodo specifična pravila prilagojena značilnostim različnih vrst dejavnosti odvzema ogljika: pravila bodo na primer upoštevala trdna zagotovila stalnosti, ki jih ponujajo rešitve za shranjevanje ogljika v geoloških formacijah, in hkrati pojasnila minimalne trajnostne zahteve za dejavnosti sekvestracije ogljika v kmetijske površine. V zvezi s tem se v tej oceni učinka primerjata dve možnosti kakovosti: v okviru prve možnosti (možnost K1) sheme certificiranja razvijajo metodologije v skladu z merili kakovosti EU in jih predložijo v priznanje pristojnemu javnemu organu; v okviru druge možnosti (možnost K2) Komisija razvija metodologije v tesnem sodelovanju s strokovno skupino.

Z analizo v tej oceni učinka je bilo ugotovljeno, da ima možnost K2 največ možnosti za zagotavljanje kakovosti certifikatov o odvzemu ogljika in izboljšanje njihove primerljivosti, hkrati pa znižuje upravne stroške razvoja ali odobritve metodologij za sheme certificiranja.

Druga težava je, da številni deležniki ne zaupajo certifikatom o odvzemu ogljika, saj so lahko certifikati pridobljeni v nezanesljivih postopkih certificiranja, ki certificirajo dejavnosti, ki ne prinašajo resničnih koristi za podnebje in trajnostnost. Za rešitev te težave bi morale sheme certificiranja vzpostaviti pregledna in stroga pravila in postopke za zmanjšanje tveganja, da se s postopkom certificiranja ne bi odkrili odvzemi nizke kakovosti, da projekti odvzema ogljika dejansko ne bi zagotovili načrtovanih odvzemov in da bi bil isti projekt certificiran dvakrat ali da bi se isti certifikat uporabil dvakrat.

Tretja težava je, da se ponudniki odvzemov ogljika spopadajo z ovirami pri dostopu do financiranja. To težavo povzroča dejstvo, da obstaja veliko različnih načinov uporabe certifikatov o odvzemu ogljika (npr. prostovoljni trgi ogljika, javno financiranje, vključitev trajnostnosti v poročanje podjetij in pogodbene ureditve, prostovoljne oznake). Ta raznolikost povzroča transakcijske stroške za tiste, ki želijo certificirati svojo dejavnost odvzema ogljika, kot so stroški iskanja (čas in trud, porabljena za razumevanje kakovosti postopkov certificiranja določenega sistema) in stroški prehoda (stroški poskusa pridobitve drugih dopolnilnih ali alternativnih vrst financiranja, za kar bosta verjetno potrebna sprememba njihovega delovanja ter zagotavljanje drugačnih dokazil in informacij).

Za rešitev druge in tretje težave bi morale sheme certificiranja izpolnjevati tri zahteve glede preglednosti: upravljanje sistema (sheme certificiranja bi morale delovati na podlagi zanesljivih in preglednih postopkov, npr. notranjega upravljanja in spremljanja, upravljanja pritožb, posvetovanja z deležniki, preglednosti in objave informacij itd.); neodvisno preverjanje (skladnost odvzemov ogljika z merili kakovosti bi morali preveriti revizorji tretje strani) in celotno razkritje (vse informacije o certificiranih odvzemih ogljika bi morale biti na voljo javnosti in sledljive prek javnih registrov). V skladu s temi merili preglednosti je določen postopek za priznavanje shem certificiranja, pri čemer lahko ponudniki odvzemov ogljika za dokazovanje skladnosti z merili kakovosti in ustreznimi metodologijami certificiranja uporabljajo le priznane sheme certificiranja.

V zvezi s tem se v oceni učinka primerjata dve možnosti upravljanja glede tega, kdo bi bil odgovoren za priznavanje shem certificiranja: države članice (možnost G1) ali Komisija (možnost G2). V analizi je bilo ugotovljeno, da je možnost G2 najučinkovitejša z vidika zagotavljanja zanesljivega in usklajenega postopka certificiranja ter spodbujanja notranjega trga za certificiranje odvzema ogljika, hkrati pa znižuje upravne stroške za javne organe.

Zato je prednostna možnost politike tista, pri kateri Komisija: (i) v posvetovanju s strokovnjaki in deležniki razvija metodologije certificiranja in (ii) usklajuje izvajanje okvira za certificiranje in meril kakovosti prek priznanih shem certificiranja.